કોબડી પાસેના ઉખરલા ગામના લોકોએ વીજ તંત્ર વાહકોની નીતિ રીતિ સામે ત્રસ્ત થઇ સૂત્રોચ્ચાર પોકારી આક્રોશ જતાવ્યો હતો. ગ્રામજનોએ સ્ટ્રીટ લાઈટો માટે રકમ ભરી દીધા છતાં સ્ટાફ અને મટીરીયલ નથી તેવુ કારણ આગળ ધરાતા અને બીજી બાજુ આસપાસના ઔધોગિક એકમોની ખોરવાયેલો વીજ પુરવઠો પુનઃ સ્થાપિત કરવા તંત્ર વાહકોએ હાથ ધરેલી કવાયતથી લોકો અકળાયા હતા. ઘોઘા તાલુકાના ઉખરલા ગામ મામસા સબ ડીવીઝન તળે આવે છે. અહીંના રહીશો વીજ તંત્રવાહકોની બેધારી નીતિથી પરેશાન છે. ગામમાં સ્ટ્રીટ લાઈટ માટે પીજીવીસીએલમાં અરજી કરી હતી અને તે મંજૂર થતાં બે લાખ રૂપિયાની રકમ પણ ભરી દીધી. ત્યારે ગામમાં રાત્રીના અંધકારમાં અજવાળું થશે તેવી રાહ જોતા હવે આ ગ્રામજનોની ધીરજ ખૂટી છે. ગામમાં વીજપોલ લાગ્યાં પણ ગામ અંજવાળુ ન થયું. પોતાની પાસે સ્ટાફ નથી અને મટીરીયલ પણ નથી તેવું બહાનું આગળ ધરીને મામસા વીજ કચેરી દ્વારા કાર્યવાહી આગળ નહિ ધપાવી મુદ્દત પડાઈ હતી. તો ચારેક દિવસ પહેલા ભારે વરસાદને કારણે કેટલાક વીજપોલ ધરાશાયી થયા હતા જે મામસા ખાતેના ઔદ્યોગિક એકમોને લાઈટ પૂરી પાડે છે. ત્યાં તંત્રએ તાકીદે નવા વાયરો નાખી દીધા. ગ્રામજનોનું કહેવું છે કે ગામમાં વીજળી અપાતી નથી તો ઔદ્યોગિક એકમોને ફટાફટ વીજ કનેક્શન આપી દેવાય છે.!